2001 UEFA Superkuboku
2001 UEFA Superkuboku (ing. 2001 UEFA Super Cup) — 24 avqust 2001-ci ildə Monakodakı II Lui stadionunda keçirilmiş sayca 26-cı UEFA Superkuboku matçı. Superkubok uğrunda 2000/01-ci il mövsümündə Çempionlar Liqasının qalibi olmuş Almaniyanın "Bayern" klubu ilə 2000/01-ci il mövsümündə UEFA Kubokunun sahibi olmuş İngiltərənin "Liverpul" klubu üz-üzə gəlib. "Bayern" Superkubok uğrunda matçda üçüncü dəfə iştirak edirdi, Münhen təmsilçisi buna qədər 1975-ci və 1976-cı illərdə iki dəfə məğlubiyyətlə üzləşmişdi. "Liverpul" Superkubokda dördüncü dəfə iştirak edirdi, komanda 1977-ci ildə kuboku qazanmış, 1978-ci və 1984-cü illərdə isə məğlub olmuşdu. Klublar Avropanın iki mövsümi turnirlərində qalib gələrək yarışda çıxış etmək hüququ qazanıblar. Superkubokun hər iki iştirakçısı öz yarışlarının finalında İspaniya komandalarına qalib gəliblər. "Bayern" Çempionlar Liqasının finalında "Valensiya"nı penaltilər seriyasında məğlub edərək qalib olub. "Liverpul" isə UEFA Kubokunun finalında "Deportivo Alaves"i əlavə vaxtda məğlub edərək qələbə qazanıb. Superkubok uğrunda görüş Monakoda yerləşən və 18.523 tamaşaçı tutumuna malik olan II Lui stadionunda oynanılıb. Görüşü stadiondan canlı olaraq, 13.824 tamaşaçı izləyib. "Liverpul" birinci hissənin 23-cü dəqiqəsində norveçli Yon Arne Riisenin vurduğu qol sayəsində hesabda önə keçib. "Mersisaydlar" fasiləyədək üstünlüyünü artıra biliblər — hücumçu Emil Heski fərqlənə bilib. 46-cı dəqiqədə Maykl Ouen hesabı 3:0-a çatdırıb. İkinci hissənin ortalarında "Bayern" təşəbbüsə yiyələnməyi bacarıb. 57-ci dəqiqədə yarımmüdafiəçi Hasan Salihamidziç vurulan qollardan birinin əvəzini çıxa bilib, 82-ci dəqiqədə isə Karsten Yanker hesab arasındakı fərqi minimuma endirib. Bununla belə, qalan vaxt ərzində "Liverpul" üstünlüyünü əldən verməyərək, tarixdə özünün ikinci Superkubokunu qazanıb.